text: Сблъсъци с бежанци в Унгария, Европа търси решения - Ureport.bg
  Ureport | Политика | Европа | Сблъсъци с бежанци в Унгария, Европа търси решения
  Докато на гари в Унгария бежанци влизат в конфликт с полицията, за да се доберат до влаковете за Германия, ЕС смята да предложи на страните-членки да преразпределят поне 120 000 души от Близкия изток и Африка в името на солидарността и споделената отговорност.
  Унгарската полиция се опита днес да свали мигранти от влак западно от столицата Будапеща край бежански лагер и се стигна до сблъсъци, предаде BBC.
  Влакът тръгна от Будапеща часове след като полицията пусна мигрантите в гарата. В продължение на два дни там имаше противопоставяне между бежанци и униформени.
  Орбан: Това е "германски проблем"
  В Брюксел унгарският премиер Виктор Орбан описа ситуацията като "германски проблем", защото пристигащите на територията на ЕС се стремят към Германия като към обетована земя. Той предупреди лидерите на европейските институции, че ще продължи твърдата си политика за охрана на границите, която е по-важна от квотите за бежанци.
  Гражданите се страхуват и са недоволни от лидерите на ЕС, защото те не защитават неговите граници, каза Орбан преди срещата си с председателя на Съвета на Европа Доналд Туск.
  Туск обаче заяви, че най-малко 100 000 бежанци трябва да бъдат преразпределени между страните-членки.
  По време на напрегната пресконференция в Брюксел с президента на Европейския парламент Мартин Шулц, Орбан заяви, че унгарците са много уплашени от наплива.
  "Европейците са изпълнени със страх, защото виждат, че лидерите на ЕС, сред които и премиери, не могат да контролират ситуацията", заяви унгарският министър-председател.
  По думите му никой не искал да стои в Унгария, Словакия, Полша или Естония. Всички искали да отидат в Германия. Според Орбан работата на страната му е да ги регистрира.
  Шулц обаче го контрира, че това е егоизъм, а не европейски здрав разум.
  Туск също нападна Орбан заради думите му, че Унгария е превзета от бежанци, които заплашват да подкопаят християнските корени на Европа.
  "Да се прибягва до християнството в публичен дебат по миграцията означава на първо място готовност да покажем солидарност и жертвоготовност", каза той.
  Предвидените за преразпределяне бежанци ще бъдат взети от Италия, Унгария и Гърция, в които са пристигнали най-много бежанци. Официално препоръката ще бъде обявена на 9 септември от председателя на Еврокомисията Жан-Клод Юнкер.
  През май Еврокомисията бе предложила страните членки да приемат 40 000 бежанци, разпределени на квотен принцип. Предложението още не е влязло в сила.
  Франция и Германия са съгласни, че изправеният пред тежка имиграционна криза ЕС трябва да въведе задължителни квоти за бройките мигранти, които страните от съюза да приемат, заяви германският канцлер Ангела Меркел.
  "Тази сутрин говорих с френския президент и френско-германската позиция, която ще бъде предадена на европейските институции, е, че се нуждаем от задължителни квоти в ЕС, за да споделим бремето (от имиграцията). Такъв е принципът на солидарността", каза Меркел по време на визитата си в швейцарската столица.
  Броят на влизащите в Европа достигна рекордни нива през 2015 г. Германия очаква 800 000 търсещи убежище – четири пъти повече от 2014 г.
  Напливът на мигранти създаде напрежение и неразбирателство по политиката за миграция на ЕС. Засега само Германия е предвидила приема на голям брой бежанци.
  Междувременно от чешката полиция обявиха, че спират да щамповат номера по ръцете на мигрантите, след критиката на правозащитни организации, сравнили ги с действията на нацистите в концентрационните лагери през Втората световна война.
  бежански наплив, бежанци, Белгия, Брюксел, Будапеща, Виктор Орбан, влак, гара, Германия, Доналд Туск, Европейски парламент, ЕК, ЕС, Мартин Шулц, мигранти, председател, президент, премиер, страх, Съвет на Европа, Унгария, християни